錢塘迎酒歌
作者：楊炎正
朝代：宋

paragraphs: 錢塘妓女顔如玉，一一紅妝新結束。
問渠結束何所爲，八月皇都酒新熟。
酒新熟，浮蛆香，十三庫中誰最强。
臨安大尹索酒嘗，舊有故事須迎將。
翠翹金鳳烏雲髻，雕鞍玉勒三千騎。
金鞭爭道萬人看，香塵冉冉沙河市。
琉璃杯深琥珀濃，新翻曲調聲摩空。
使君一笑賜金帛，今年酒賽真珠紅。
畫樓突兀臨官道，處處繡旗誇酒好。
五陵年少事豪華，一斗十千誰復校。
黄公壚下謾徜徉，何曾見此大堤倡。
惜無顔公三十萬，往醉金釵十二行。